ธอส.เปิดสรรหา ‘เอ็มดี’คนใหม่ คนในรอเข้าชิง
ธอส.เปิดสรรหาเอ็มดีใหม่ คาดดันคนในขึ้นชิงเบอร์หนึ่ง หวังรับไม้ต่อกระตุ้นภาคอสังหาฯ
21 ต.ค. 2558

ธอส.เปิดสรรหาเอ็มดีใหม่ คาดดันคนในขึ้นชิงเบอร์หนึ่ง หวังรับไม้ต่อกระตุ้นภาคอสังหาฯ
นายกุลิศ สมบัติศิริ อธิบดีกรมศุลกากร เป็นประธานสรรหากรรมการผู้จัดการธนาคารอาคารสงเคราะห์ (ธอส.) เปิดเผยว่า ธอส.ประกาศรับสมัครบุคคลเพื่อคัดเลือกเข้าดำรงตำแหน่งกรรมการผู้จัดการธนาคารอาคารสงเคราะห์ ยื่นใบสมัครได้ตั้งแต่วันที่ 21 ต.ค.-4 พ.ย. 2558 แทน นางอังคณา ปิลันธน์โอวาท ไชยมนัส กรรมการผู้จัดการ ธอส. ที่จะครบวาระกลางเดือน พ.ย. 2558 นี้
แหล่งข่าวจากกระทรวงการคลัง เปิดเผยว่า ขณะนี้มีกระแสข่าวว่าจะมีการผลักดันคนใน ธอส.สมัครรับการคัดเลือกเป็นกรรมการผู้จัดการ ธอส.คนใหม่ เพื่อให้สามารถทำงานรองรับนโยบายกระตุ้นภาคอสังหาริมทรัพย์ของรัฐบาลได้ทันที ส่วนตำแหน่งประธานกรรมการธนาคารที่จะมาแทน นายเกริก วณิกกุล ที่ยื่นใบลาออก และมีผลในวันที่ 1 พ.ย. 2558 นี้ คาดว่าจะทาบทามคนนอกเข้ามานั่งในตำแหน่งนี้ โดยอยู่ระหว่างการเจรจาหาผู้ที่มีความรู้ความสามารถ 2-3 ราย คาดว่าได้ข้อสรุปเร็วๆ นี้
สำหรับยอดยื่นกู้สินเชื่อ ธอส.ในโครงการช่วยเหลือผู้มีรายได้น้อยตามนโยบายรัฐบาล พบว่ายอดจากทั่วประเทศ รวม 2 วัน มีจำนวนผู้ยื่นกู้รวมประมาณ 4,000 ราย วงเงินขอกู้รวมประมาณ 5,000 ล้านบาท
อย่างไรก็ตาม ในส่วนการรับสมัครบุคคลเข้าคัดเลือกเป็นกรรมการผู้จัดการ ธอส. นอกเหนือจากกำหนดคุณสมบัติทั่วไปแล้ว ได้กำหนดคุณสมบัติเฉพาะไว้ว่า ต้องมีความรู้ความเข้าใจและประสบการณ์ทางด้านการเงินการธนาคารและเศรษฐกิจเป็นอย่างดี มีวิสัยทัศน์ทางด้านการเงินการธนาคาร มีความเชี่ยวชาญและมีประสบการณ์ในการบริหารจัดการองค์กร กรณีที่เป็นหรือเคยเป็นผู้บริหารส่วนราชการ ต้องดำรงตำแหน่งไม่ต่ำกว่ารองอธิบดีหรือเทียบเท่า กรณีที่เป็นหรือเคยเป็นผู้บริหารรัฐวิสาหกิจ หน่วยงานอื่นของรัฐหรือองค์กรระหว่างประเทศ ต้องดำรงตำแหน่งไม่ต่ำกว่าหนึ่งระดับถัดจากผู้บริหารสูงสุดขององค์กร และในกรณีที่เป็นหรือเคยเป็นผู้บริหารองค์กรเอกชน ต้องดำรงตำแหน่งไม่ต่ำกว่าหนึ่งระดับถัดจากผู้บริหารสูงสุดขององค์กรที่บริหารเงินและสินทรัพย์ไม่ต่ำกว่า 5 หมื่นล้านบาท โดยผู้สมัครจะต้องดำรงตำแหน่งนั้นรวมกันไม่น้อยกว่า 1 ปี